माइभ्याली गोल्डकप अनिश्चित
पूर्वी पहाडको प्रतिष्ठित माइभ्याली गोल्डकप फुटबलको पाँचौं संस्करण अनिश्चित बनेको छ । प्रतियोगिता आयोजनास्थल सदरमुकामस्थित टँुडिखेलको विषयलाई लिएर गोल्डकपमा अन्योल बढेको हो ।
इलाम — पूर्वी पहाडको प्रतिष्ठित माइभ्याली गोल्डकप फुटबलको पाँचौं संस्करण अनिश्चित बनेको छ । प्रतियोगिता आयोजनास्थल सदरमुकामस्थित टँुडिखेलको विषयलाई लिएर गोल्डकपमा अन्योल बढेको हो ।आयोजक माइभ्याली फुटबल क्लब र जिल्ला फुटबल संघ इलामले पत्रकार सम्मेलनबाट यसपल्ट गोल्डकप आयोजना गर्न नसकिने जनाए । अखिल नेपाल फुटबल संघबाट फागुन २३ देखि चैत २ सम्म आयोजना गर्ने टुंगो भएको गोल्डकप आयोजकले स्थगित गर्ने जनाउँदा फुटबल पारखी भने चिन्तित बनेका छन् । नेपाली सेनामातहतमा रहेको टँुडिखेलमा प्रतियोगितालाई प्रभाव पार्ने गरी गतिविधि गरेको आयोजकको दाबी छ । ‘दर्शकको माया र सद्भावले टिकेको यो प्रतियोगितामा दर्शकलाई नै असर पर्ने क्रियाकलाप भएको छ,’ माइभ्याली फुटवल क्लबका अध्यक्ष धिरेन चेम्जोङले भने, ‘उल्लेख्य दर्शक बस्ने स्थानमा तारबेरा गर्नेदेखि खेल्नयोग्य मैदानलाई असर पर्ने क्रियाकलाप भएकाले प्रतियोगिता प्रभावित हुने ठानेर स्थगन गर्ने सोचमा पुगिएको हो ।’ यसपालि ६७ लाख रुपैयाँ खर्च हुने अनुमान गरिएको प्रतियोगितामा गेटमनीबाट २० लाख र सिजनल टिकटबाट ९ लाख रुपैयाँ संकलन गर्ने आयोजकको लक्ष्य थियो । २०७१ सालदेखि सुरु माइभ्याली गोल्डकपका ४ संस्करणसम्म आइपुग्दा मैदानको स्तरोन्नतिमा स्थानीयको सहयोगले धेरै सुधार भएको क्लबको दाबी छ ।‘हामीले मैदानलाई खेल्न योग्य बनाउनमात्रै ३० लाख रुपैयाँभन्दा धेरै रकम खर्च गरिसकेका छौं,’ उनले भने, ‘पछिल्लो समय मैदानभित्रै मेला लगाउन दिएर मैदानको अवस्था बिग्रिएको छ ।’ यता नेपाली सेनाले भने आयोजना स्थगन हुनुमा आफू कारण हुन नसक्ने जनाएको छ । ‘यो मैदानमा सबैको साझा सम्पत्ति भएकाले आयोजनालाई प्रभाव पर्ने कुनै पनि काम हामीले गरेका छैनौ,’ सदरमुकामको गडीथुम्कास्थित पशुपतिप्रसाद गणका प्रमुख असिमदीप गुरुङले भने, ‘सार्वजनिक महत्वको यस्तो विषयमा सेनालाई बीचमा ल्याउनु गलत हो ।’उनले प्रतियोगिता हुने अवधि अझै केही समय रहेकाले आफूहरूले मैदानलाई खेल्नसक्ने अवस्थामा पुर्‍याइदिने बताए । स्थानीय तहसहित सरोकारवालासँगको सहकार्यमा नै सेनाले नियम र परिधिभित्र रहेर आफ्ना गतिविधि बढाएको गुरुङको भनाइ थियो ।आयोजकले प्रतियोगिता आयोजनाका लागि पटक–पटक पहल गर्दा पनि सफल नभएको जनायो । ‘हामीले बसेर समस्या समाधानका लागि पहल गर्ने धेरै प्रयास गर्‍यौं,’ एन्फा केन्द्रीय सदस्य निरोज खड्गीले भने, ‘तर मौखिक रूपमा सहमति हुने तर कार्यान्वयन नहुने कारणले समस्या थपिएको हो ।’तर नेपाली सेनाले भने प्रतियोगिता आयोजना र व्यवस्थापन व्यवधानका विषयमा लिखित निवदेन नआएको जनाएको छ । यसपालि प्रतियोगितामा तीन विभागीय क्लबसहित मनाङ मस्र्याङदी, थ्रीस्टार र भारतसहित ३ विदेशी टिम आउने टुंगो लाग्दा पनि प्रतियोगिता गर्न नसकिएको आयोजकको दु:खेसो छ । राणाकालमै बनेको यो मैदानमा अहिलेसम्म कुनै खेलकुद क्रियाकलापमा व्यवधान नआएकाले यसपालि पनि निरन्तर रूपमा गोल्डकप आयोजना हुनुपर्ने स्थानीयको माग छ । फुटबललाई संस्कृति मान्ने यहाँका बासिन्दा घरको बार्दलीमा बसेर भए पनि टिकट किनेर फुटबलको मज्जा लिने गर्छन् । 